Document ID: /roh_data/filtered/fineweb-2-filterrobots_roh.jsonl.gz/71541

Occurrenzas davart la Refo500
Igl onn 1517 ha Martin Luther pendiu sias 95 tesas encunter il maldiever dil perdun vid la porta-baselgia dil casti da Wittenberg. La publicaziun da quellas tesas ei stada l'entschatta dalla Reformaziun ell'Europa. Per quei motiv seregord'ins en dapli che 80 marcaus da Reformaziun dils schabetgs dalla Reformaziun, fagend endamen alla muntada locala. Era Glion astga far part dalla reit dils marcaus da Reformaziun europeics. A Glion, el marcau principal dalla Republica dallas Treis Ligias, daventaus pli tard il cantun Grischun, ha giu liug il schaner 1526 ina disputaziun decisiva denter Johannes Comander ed igl avat Theodul Schlegel. Cheu ha il "Bundstag" - ils onns 1523-1526 - era priu differentas decisiuns che han contribuiu essenzialmein all'introducziun dalla Reformaziun ellas Treis Ligias, e che han instituiu in stat che seprestava duas confessiuns.
El "Marcauet da Reformaziun" Glion han liug el decuors dil 2017 tochen il 2019 differentas occurrenzas el rom dallas festivitads da Reformaziun, allas qualas nus envidein cordialmein.
Sinoda 2017 ella baselgia S. Margareta a Glion
Gievgia – dumengia, 22 tochen ils 26 da zercladur 2017 ella baselgia S. Margareta a Glion
La Sinoda evangelica-retica ei ina reuniun da tut las persunas parochialas reformadas, ordinadas, ch'ein entradas el survetsch parochial Grischun e habiteschan el cantun Grischun. La Sinoda ei vegnida fundada ils 14 da schaner 1537 entras il Bundstag dallas Treis Ligias. Ad ella ei vegniu transferiu il dretg da recepziun e pussonza da censura. Dapi 480 onns ein las missiuns strusch semidadas: Ordinaziun e recepziun da persunas parochialas el survetsch parochial Grischun, survigilonza suprema dall'administraziun digl uffeci parochial e dallas persunas el survetsch parochial. Oz eis ella era organ da consultaziun dalla baselgia reformada dil Grischun e sefatschenta cun damondas liturgicas sco era teologicas. Ella seraduna silmeins ina gada ad onn enteifer tschun dis. Il liug da dieta vegn definius mintg'onn danovamein, uonn ei la Sinoda ella baselgia S. Margareta a Glion.
Program dalla Sinoda 2017 a Glion
Ulteriuras informaziuns davart la Sinoda 2017 a Glion anfleis sut www.ilanz-reformiert.ch
"Comander" – ina comedia criminala historica el marcau vegl da Glion
Venderdis, ils 18 d'uost – sonda, ils 9 da settember 2017
Per il luvrer communal Meinrad ed il publicum sesarva amiez il marcau vegl da Glion in caleidoscop historic, che sorta dil reformatur Johannes Comander ed ils Artechels da Glion, traversond atras la cronica dil marcau, quei naven da sia derivonza tochen tier igl oz.
Datums ed ulteriuras informaziuns tier las producziuns
Exposiziun speciala "Kreuz oder Hahn – Da messa ni da priedi" a Glion
Mardis, ils 20 da zercladur – mardis, ils 31 d'october 2017
La nova exposiziun, ch'il Museum Regiunal Surselva ha preparau naven dils 20 da zercladur 2017, tracta ils schabetgs dil temps dalla Reformaziun e la convivenza dallas confessiuns. Il museum muossa cun respect e cuorturiala aspects da quella liunga historia.
Guids inscenai tras il marcau vegl da Glion cun dus acturs
Sonda, igl 1. d'uost 2017 + sonda, ils 7 d'october 2017
A caschun d'in guid inscenau tras il marcau vegl da Glion veseis Vus co la glieud viveva e luvrava da lezzas uras egl emprem marcau sper il Rein ed udis historias interessantas dall'epoca da gliez temps. Dus acturs meinan a moda simpatica tras il marcau vegl da Glion e presentan duront la viseta guidada differentas figuras dalla historia dil marcau.
Datums ed ulteriuras informaziuns davart ils guids inscenai
Historia(s) dalla Reformaziun - guidas da cultura atras il marcau vegl
Las guidas che vegnan organisadas dil Museum Regiunal Surselva dattan in’ulteriura envesta el temps dalla Reformaziun dallas Treis Ligias. Duront quellas guidas intervegnan ils participonts, daco ch’il marcauet da Glion astga senumnar ils proxims onns Marcau european dalla Reformaziun e tgei eveniments ch’ein succedi avon 500 onns.
Annunzia ed ulteriuras informaziuns davart las guidas da cultura dalla Reformaziun
"La Reformaziun a Glion – colligiaziuns surprendentas e staziuns decisivas"
Mesjamna, ils 29 da november 2017 / 8.15 - 17.00
Tier il giubileum da 500 onns Reformaziun ei vegniu scret ina massa davart quei eveniment historic, che ha marcau fermamein il marcau da Glion e l‘entira Foppa. Nus encurin aunc ulteriuras novas ed originalas connexiuns davart il schabegiau: La colligiaziun denter Reformaziun e formaziun, la colligiaziun denter Reformaziun e cant, la colligiaziun denter Reformaziun ed art. Tier quei tema vegn purschiu differents ateliers, l’occurrenza ha liug en casa da scola a Glion ed ei publica per tut ils interessents.